Joroisista 13 p. toukok.
– Joroisista 13 p. toukok. Maaliskuussa nähtiin lumetta maita ja nilppuja jäitä, jopa vedenkin vähän liikkeessä ojissa ja puroissa; vaan huhtikuussa satoi jäille paljon lunta, joka ei tahtonut lumettomille paikoille mailla karttua, eikä rekikeli niissä paljon parannut. Toukokuun alussa oli vielä kovat yökylmät pohjatuulilla, vaan toisen päiväkymmenen alussa alkoi ilma kostua ja lumi pehmetä, että vetenä valui taas puroihin; jäillä oli vielä hevoskeli; aamukylmillä kärrilläkin alkupuolen toukokuuta. Kalansaalista ei ole ollut mainittavaksi. Vähän jo alettiin kauraa kyntää; rukiinlaihot paljastuivat kirkkaina lumen alta, vaan sitte tulivat kulon näköisiksi; eivät kuitenkaan tunnu mädänneille ja lämpöisinä päivinä vähän vihannoituivat. – Kunnioitettava kappalaisemme on vielä tehnyt kahden papin toimitukset; kesäkuuksi joutunee jo kirkkoherrakin.

G[ustaf]. F[redrik]. B[rask].

Lähde: Suomalainen Virallinen Lehti 23.5.1871.

Asiatekstit
Gustaf Fredrik Brask
Suomalainen Virallinen Lehti
1871